ઓરસંગ નદીને પીપલેજ ગામનું એક કોતર મળે છે ત્યાં આગળથી એક અજાણી વ્યક્તિની લાશ મળી આવી હતી. લાશને વહીવટી તંત્ર ઓળખી શક્યું નથી. ગત રાત્રીથી તા. 21ના બપોરે 2 વાગ્યા સુધીમાં છોટાઉદેપુર તાલુકામાં 47 મિમી બે ઈંચ જેવો વરસાદ પડ્યો હતો. સતત વરસાદ રહેતા જન જીવન તદ્દન પાંગળુ બની ગયું હતું. શાળા કોલેજોમાં પણ પાંખી હાજરી જોવા મળી હતી. સમગ્ર છોટાઉદેપુર જિલ્લામાં અગાઉના ત્રણ વર્ષની સરખામણીમાં ઘણો સારો વરસાદ પડી ગયો છે. છેલ્લા 15 દિવસથી સતત વરસાદ થઈ રહ્યો છે. જેથી હવે ખેડૂતો પણ વરસાદ ખમૈયા થાય તેમ ઈચ્છે છે નહીંતો ખેતી પાકને ઘણું મોટું નુકસાન થશે તેમ અત્યારે ખેતરોમાં પાણી જોતા લાગી રહ્યું છે. ચાલુ સિઝન દરમ્યાન સૌથી વધારે વરસાદ છોટાઉદેપુર તાલુકામાં અને સૌથી ઓછો વરસાદ નસવાડી તાલુકામાં નોંધાયો છે.